NARIADENIE KOMISIE (ES) č. 869/2005
z 8. júna 2005,
ktorým sa menia a dopĺňajú prílohy I a II nariadenia Rady (EHS) č. 2377/90 určujúceho postup Spoločenstva pri stanovení maximálnych limitov rezíduí veterinárnych liečiv v potravinách živočíšneho pôvodu, pokiaľ ide o ivermektín a karprofén
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2377/90 z 26. júna 1990, ktorým sa stanovuje postup Spoločenstva na určenie maximálnych limitov rezíduí veterinárnych liečiv v potravinách živočíšneho pôvodu (1), najmä na jeho články 2 a 3,
so zreteľom na stanoviská Európskej agentúry pre hodnotenie liečiv vyjadrených Výborom pre veterinárne liečivá,
keďže:
(1)
Všetky farmakologicky účinné látky, ktoré sa používajú v Spoločenstve vo veterinárnych liečivách určených na podávanie zvieratám chovaným na účely produkcie potravín, sa hodnotia v súlade s nariadením (EHS) č. 2377/90.
(2)
Ivermektín bol zaradený do prílohy I k nariadeniu (EHS) č. 2377/90 pre hovädzí dobytok, ošípané, ovce a zvieratá čeľade koňovitých - pre pečeň a tuk a pre vysokú zver vrátane sobov - pre pečeň, tuk, svalovinu a ľadviny. Tento zápis by sa mal upraviť a rozšíriť na všetky druhy cicavcov chovaných na účely produkcie potravín.
(3)
Karprofén bol zaradený do prílohy I k nariadeniu (EHS) č. 2377/90 s karprofénom ako markerovým rezíduom pre hovädzí dobytok a zvieratá čeľade koňovitých - pre svalovinu, tuk, pečeň a ľadviny okrem hovädzieho dobytka, ktorého mlieko sa produkuje na ľudskú spotrebu. Toto markerové rezíduum by sa malo nahradiť súčtom karprofénu a karprofén-glukoronid konjugátu. Karprofén by sa mal zaradiť do prílohy II k príslušnému nariadeniu iba pre mlieko hovädzieho dobytka.
(4)
Nariadenie (EHS) č. 2377/90 by sa preto malo zodpovedajúcim spôsobom zmeniť a doplniť.
(5)
Pred uplatnením tohto nariadenia by sa členským štátom mal poskytnúť primeraný čas na vykonanie prípadných úprav potrebných v súvislosti s týmto nariadením, pokiaľ ide o marketingové povolenia udelené v súlade so smernicou Európskeho parlamentu a Rady 2001/82/ES zo 6. novembra 2001, ktorou sa ustanovuje Zákonník Spoločenstva o veterinárnych liekoch (2).
(6)
Opatrenia stanovené v tomto nariadení sú v súlade so stanoviskom Stáleho výboru pre veterinárne liečivá,
PRIJALA TOTO NARIADENIE:
Článok 1
Prílohy I a II nariadenia (EHS) č. 2377/90 sa týmto menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 8. augusta 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. júna 2005